মিলিয়ে যাচ্ছে ইংলাণ্ডের ভূমিরেখা। তার অষ্টাদশী মেয়ের পূর্ণ অস্তিত্বটুকু রয়ে গেলো ওইখানে। ওর নিশ্বাস প্রশ্বাস, হাসি কান্নার আলো ছায়া, রোজনামচার ব্যস্ততা, হঠাৎ পাওয়া আলসেমির মুচমুচে আরাম, কাল বৈশাখীর ওলট পালট উদ্বেগ সবই এখন ছড়িয়ে ছিটিয়ে থাকবে ঐ দেশের অণুপরমাণুতে। ভাবতে ভাবতেই প্লেনটা নিল জব্বর এক বাঁক। নীচের সাগর যেন টপ্ করে গিলে নিল তটরেখা আর সমস্ত আকাশটা নিমেষে যেন চলে এল ঈশানীর মুখের কাছে। সব দৃশ্য এক পলকেই অদৃশ্য! হতভম্ব হয়ে সীটবেল্টের ঘেরাটোপে তুম্বো মুখে বসে রইল ঈশানী।